Pretoria-stadsrede: ANC-raadslede ontwrig verrigtingeHumeure het opgevlam terwyl die raadslede van die verskillende partye die tydelike raadsaal by die Pretoria-skouterrein verlaat nadat die speaker die stadsrede vir die tweede keer verdaag het. Foto: CO4ZA/Twitter. Solly Msimanga, burgemeester van die Tshwane-metro, kon nog nie sy stadsrede lewer nie weens ontwrigting. ANC-raadslede het tot dusver geweier dat die stadsrede van die hoofstad voortgaan omdat dit op die dag gehou word waarop die struggle-ikoon, Solomon Mahlangu, in Pretoria gehang is. Die verrigtinge is reeds byna twee ure laat nadat die ANC-raadslede ingestap het met plakkate wat aanvoer die DA het Mahlangu vermoor omdat die voormalige leier van die DA, Tony Leon, se pa, regter Ramon Leon, Mahlangu laat hang het. Een van die raadslede is met ŉ galgtou deur die tydelike raadsaal by die Pretoria-skouterrein in Pretoria-Wes gelei, terwyl die res van die ANC-raadslede gesing, gedans en plakkate rondgeswaai het. In die styl van die EFF het die ANC die speaker, Katlego Mathebe, herhaaldelik tot ŉ punt van orde geroep en aangevoer die raad “kan nie op die historiese dag voortgaan met die stadsrede nie, aangesien dit sal wees of die DA weer vir Mahlangu laat hang”. Die speaker het egter nie die punt aanvaar nie. “Ek verwys julle na 27 September 2016, die raad se kalender is toe voorgelê en julle het nie op dié datum beswaar gemaak nie.” Die raadslede het die speaker uitgejou en aangevoer sy jok vir die raad. Mathebe het gesê hulle is welkom om haar beslissing op die punt na die stad se komitee vir etiek te verwys as hulle voel sy mislei die raad. Sy het egter dadelik ingestem dat ŉ minuut van stilte ter nagedagtenis van Mahlangu gehou word. Ná die minuut was ANC-raadslede steeds nie tevrede nie. Hulle het gedreig om die blomme en versierings wat “ten duurste deur die DA aangekoop is en invreet op die stad se begroting” te vat en op die graf van Mahlangu te gaan lê. Daarna het die speaker die verrigtinge verdaag waarna raadslede twee tafels omgegooi het. “Ons het dit verwag en sal voortgaan met die stadsrede al duur dit die hele dag,” het die hoofsweep van die stadsraad, Christo van den Heever, gesê. Van den Heever het gesê die speaker het die reg om raadslede wat amok maak en die stadsrede ontwrig toegang te belet.